Gnocchi de moniato i ametlles amb pernil i sàlvia ~ La ragazza col mattarello
Per Mia Mattarello 27 octubre 2013
Home»Receptes»Primers»Gnocchi de moniato i ametlles amb pernil i sàlvia
Avui gnocchi (nyoquis, en català) de moniato i ametlla amb pernil i sàlvia. Un invent que se m’ha acudit, que tant us pot servir per celebrar la castanyada, el halloween o senzillament alegrar-vos un àpat de tardor. De gnocchi s’en poden fer amb molts ingredients, tot i que, com segurament ja sabeu, els més populars són els de patata. Per la primera recepta de gnocchi al bloc però, he triat el moniato, perquè a banda que m’han sortit molt bons, us podia servir com a idea per la setmana que ve.
No sé per quina raó a Sabadell em costa tant trobar Sàlvia fresca. Sempre l’he d’anar a buscar a Barcelona. Si teniu el mateix problema us recomano que useu mitja branqueta de romaní, igualment fresc, però més fàcil d’aconseguir, i el resultat serà igualment bo. Heu vist quins mini convidats més “terrorífics” m’han aparegut al voltant dels gnocchi? No hi havia manera de treure-me’ls de sobre. Se’ls volien menjar tots!
He intentat espantar-los amb aquesta música tan terrorífica, de la peli Suspiria, del Dario Argento, però només els ha servit per sentir-se més a casa. S’han posat tan pesats que al final els hem hagut de servir com si fossin al restaurant i tot… Us desitjo una bona castanyada o Halloween a tots/es!
Gnocchi de moniato y ametlles amb pernil i sàlvia
500 g de moniato (ja pelat)
100 g de farina de blat dur
Dues fulles de sàlvia fresca o mitja culleradeta de cafè de sàlvia seca
Renteu i bulliu els moniatos sencers. El temps de cocció depèn de la mida dels moniatos. Per saber quan són cuits, punxeu-los amb un escuradents. Quan els pogueu traspassar sense fer força, ja seran cuits.
Peleu-los i aixafeu-los amb un passapuré o simplement amb una forquilla.
Feu un forat al mig dels moniatos aixafats, afegiu-hi l'ou al mig i comenceu a barrejar.
Incorporeu-hi la farina d'ametlla i la de blat de mica en mica, fins obtenir-ne una massa que no s'enganxi als dits. Prou ferma com per fer-ne els gnocchi.
Formeu els gnocchi com si fossin mini croquetes damunt el marbre enfarinat. Espolseu-los, perquè no tinguin excés de farina.
Deixeu-los reposar mitja hora.
Coeu els gnocchi en una olla amb aigua bullent abundant, que haureu prèviament salat al vostre gust. Es couen molt ràpidament. Només cal esperar que surin i ja es poden retirar de l'olla.
Deixeu-los momentàniament en un bol, unteu-los amb un fil d'oli, perquè no s'enganxin els uns amb els altres.
Escalfeu la mantega i afegiu-hi el pernil tallat ben menut i la sàlvia. Quan el pernil es comenci a daurar, afegiu un cullerot d'aigua de cocció dels gnocchi i deixeu que el suquet es lligui, es faci un xic espès.
Retireu la salsa del foc, incorporeu-hi els gnocchi i saltegeu-los 10 segons. Remeneu movent l'olla o la paella pel mànec. No useu cap cullera, forquilla o cullerot per questa operació. Els gnocchi són força delicats i els podríeu trencar o deformar sense voler.